Polisie mag nie verlof vat in DesemberBheki Cele. (Foto: @GovernmentZA/Twitter) Om die toenemende misdaad wat gewoonlik oor Desember plaasvind te help bekamp, het Bheki Cele, minister van polisie, alle verlof in dié maand in die Suid-Afrikaanse Polisiediens gekanselleer. Dié besluit geld elke polisielid, tot en met senior posisies, insluitend die minister en die adjunk-minister van die polisie. Tydens ŉ konferensie wat Donderdag in Centurion gehou is, het Cele gesê dat slegs een luitenant-generaal in die polisiediens verlof toegestaan is vir Desember omdat dié persoon siek is. Van alle ander polisielede sal verwag word om in hul poste te wees tydens die feesseisoen. “Ons wil die feesseisoen feestelik hou,” sê hy. Polisielede sal eers van 15 Januarie weer toegelaat word om verlof te vat. Intussen het Cele gesê dat die polisie tans ŉ plan gereed het om meer polisielede in kusdorpe te ontplooi, omdat baie Suid-Afrikaners oor Desember daar gaan vakansie hou. Die polisie sal ook baie meer sigbaar wees. “Blou ligte sal die orde van die dag wees. Ons sal offisiere op treine, in busse, in winkelsentrums, op die paaie en op ons hoofroetes ontplooi. Jy sal ook meer polisie by taxi-staanplekke, chesa nyamas, parkies en strande sien om mense se veiligheid te verseker.”